Оьрсийн, СССР-н кхечу къаьмнийн а литератураш керла некъаш лоьху хан яра иза. Поэзехь коьрта меттиг дIалоцуш яра граждански лирика. Нохчийн литературехь а дара изза хьал. Нохчийн поэташ Дудаев Iабди, Нажаев Ахьмад, Айсханов Шамсудди, ширачу кепех пайда а оьцуш, керла дахар хестош, хьехамаш, кхайкхамаш беш бара. Мамакаев Мохьмад массарел хьалха кхийтира, поэзин чулацам шуьйра хила безарх. I929-чу шарахь цо язйина «Пондар» стихотворени поэтически деклараци лара мегар ду: